Usposabljanja, seminarji in konference

Akademija je izvedla skupaj 82 (88) dejavnosti v predavalnici (usposabljanj, seminarjev in konferenc). Ocena vprašalnikov o dejavnostih je pokazala splošno zadovoljstvo z dejavnostmi Akademije, pa tudi njeni učni izidi so še naprej odlični in znašajo 93 % (93 %). CEPOL je povezal 2 098 (2 043) uslužbencev organov kazenskega pregona, ki so se udeležili usposabljanj, in 772 (784) izvajalcev usposabljanja iz 33 (37) držav (države članice EU in tretje države) ter iz 27 organov EU in mednarodnih organov. Stopnja udeležbe (udeležba / število razpoložljivih mest) se je znatno povečala in dosegla 96 % (80 %), kar kaže na večje povpraševanje po usposabljanju CEPOL. Akademija je sama organizirala 15 (17) dejavnosti za podporo mreže in uvedla prijavni postopek za sporazume o dodelitvi nepovratnih sredstev za leto 2013. Nobena dejavnost ni bila preložena na naslednje koledarsko leto.

Zunanji odnosi

Zunanja politika: CEPOL nadaljuje plodno sodelovanje s strateškimi partnerji, partnerskimi agencijami in institucijami EU, vključno z ESZD, ter je nedvomno cenjen kot eden od ključnih izvajalcev usposabljanja za policijske uradnike, ki sodelujejo v policijskih misijah EU. Leta 2012 je CEPOL uspešno zaključil pogajanja o dveh sporazumih z Moldavijo in Albanijo.

Razvoj priročnikov za usposabljanje in (skupnih) kurikulumov

Leta 2012 je Urad za publikacije Evropske unije uredil priročnik SIRENE za izvajalce usposabljanj ter ga razdelil odboru za usposabljanje SIRENE in generalnemu sekretariatu Sveta Evropske unije. Priročnik SIRENE za izvajalce usposabljanj se je uporabil v okviru dejavnosti SIRENE za usposabljanje izvajalcev usposabljanj.

Štirje skupni kurikulumi so bili posodobljeni, eden pa je bil zaključen na podlagi sporazuma o dodelitvi nepovratnih sredstev: Domestic Violence (nasilje v družini), Money Laundering (pranje denarja), Police Ethics and Prevention of Corruption (policijska etika in preprečevanje korupcije), Trafficking in Human Beings (trgovina z ljudmi) (posodobljen) in Civilian Crisis Management (civilno krizno upravljanje) (izveden). Europol je ob podpori CEPOL posodobil skupni kurikulum v skladu z memorandumom o soglasju (1/2007/GB, člen 4). (0 skupnih kurikulomov, 1 priročnik za usposabljanje leta 2011.)

Raziskave in znanost

Po obsežnih prizadevanjih v zvezi s pripravo na evropsko policijsko raziskovalno-znanstveno konferenco CEPOL leta 2012, je bila prireditev z naslovom Police Science in Europe: Project, Progress and Projections (Policijska znanost v Evropi: projekt, napredek in napovedi), ki je privabila 120 udeležencev iz držav članic in mednarodnih udeležencev, uspešna.

Na spletni strani je bila objavljena nova številka European Science and Research Bulletin (evropskega biltena za policijsko znanost in raziskave).

Vse obsežnejša e-knjižnica se redno uporablja kot vir znanja za registrirane uporabnike e-Net.

Program evropskih policijskih izmenjav

Program evropskih policijskih izmenjav CEPOL za leto 2012 je vključeval:

— višje policijske uradnike in izvajalce usposabljanj,

— poveljnike,

— študijske obiske Europola, Frontexa, EMCDDA in OLAF,

— skupni študijski obisk Europola in Eurojusta za vzhodne države partnerice evropske sosedske politike, Turčijo in države Zahodnega Balkana.

Program je vseboval teme, določene na podlagi prioritet stockholmskega programa, ciklusa politik EU in zahtev držav članic. Obiski v okviru izmenjav potekajo na dvostranski podlagi in trajajo največ 12 koledarskih dni in najmanj 5 delovnih dni. Študijski obiski zgoraj omenjenih organizacij so potekali 3–5 dni. Skupni študijski obisk je potekal izrecno za države Zahodnega Balkana, Turčijo in države vzhodnega partnerstva v okviru evropske sosedske politike. Na ta študijski obisk so predstavnike poslale Albanija, Armenija, Nekdanja jugoslovanska republika Makedonija, Moldavija, Črna gora, Srbija in Turčija. Skupaj se je študijskega obiska udeležilo 293 (292) predstavnikov iz 25 držav članic in zgoraj omenjenih držav. Proračun za program, ki ga je financiral CEPOL, je znašal približno 800 000 EUR.

Elektronska mreža (e-Net)

E-Net (elektronsko mrežo) Akademije si je ogledalo 263 450 (109 000) priložnostnih obiskovalcev, konec leta 2012 pa je imela 13 189 (9 283) registriranih uporabnikov (kar je 42 % več kot na koncu leta 2011). Decembra je potekalo srečanje nacionalnih upraviteljev e-Net. Pokazalo se je, da je sistem za upravljanje učenja (LMS) Akademije zelo uspešen pri podpori dejavnosti CEPOL in pri zagotavljanju platforme za izmenjavo informacij znotraj mreže CEPOL. Zagotovljene so bile tudi javne platforme, v okviru katerih se lahko izkustvene skupnosti v omrežnem učnem okolju ob enostavni uporabi spletne tehnologije učijo druga od druge in druga z drugo.

E-učenje

Leta 2012 je Akademija razvila 4 (5) module za e-učenje o skupnih preiskovalnih enotah, Lizbonski pogodbi, SIRENE in trgovini z ljudmi. Uradniki organov kazenskega pregona lahko te module kadar koli in kjer koli uporabljajo za povečanje svoje strokovnosti ter s tem krepijo vseživljenjsko učenje in individualno samoizobraževanje. V obdobju od 1. januarja 2012 do 6. januarja 2013 se je za module za e-učenje registriralo 1 961 (1 765) priložnostnih uporabnikov. Do 31. decembra 2012 je bilo izvedenih 21 (18) predvidenih spletnih seminarjev CEPOL o policijskem delu ter policijskem izobraževanju in usposabljanju, ki so privabili 1 310 udeležencev. Izvedenih je bilo še 9 drugih spletnih seminarjev na podlagi priložnostnih potreb CEPOL in držav članic, pri katerih je sodelovalo dodatnih 357 udeležencev. Skupaj se je spletnih seminarjev CEPOL leta 2012 udeležilo 1 667 (398) udeležencev.